તુલસીની જેમ મનસા પણ વેદવચનો જાણતી હતી. મનસાએ એક હજાર વર્ષ સુધી શિવની આરાધના કરી હતી. એટલે ભગવાન શંકરે મનસાને સામવેદ ભણાવ્યો. અને ભગવાન કૃષ્ણનો અષ્ટાક્ષર મંત્ર કલ્પતરુ પ્રદાન કર્યો. ઉપરાંત ૐ શ્રીં હ્રીં ક્લીં કૃષ્ણાય નમઃનો મંત્ર, ત્રૈલોક્ય મંગલ નામનું કવચ, પૂજનક્રમ, સર્વપૂજ્યા સ્તુતિ, લોકોને પવિત્ર કરનારું ધ્યાન, વેદાનુસાર સર્વસંમત અનુષ્ઠાનનો ક્રમ તથા ઉત્તમ મૃત્યુંજય જ્ઞાન મૃત્યુંજય પાસેથી પ્રાપ્ત કર્યું. એ જ રીતે તારા પણ વેદની જાણકાર હતી. ચંદ્ર સાથેના આ સંવાદમાં તારાના વેદજ્ઞાનની ઝલક મળે છેઃ જેનું ચિત્ત પરસ્ત્રીઓમાં લાગેલું રહે છે તે બધાં કર્મોને અપવિત્ર માને છે. એટલું જ નહિ, એ પાપી સમગ્ર વિશ્વમાં નિંદાપાત્ર થાય છે. પરિણામે તેને ઉત્તમ કર્મફળ મળતું નથી. વેદમાં કહ્યું છે કે જે અત્યંત ઉન્નત થાય છે તેનું પતન થાય છે.